IэмэпсымэщIэ тыгъэ хуащI
Хабзэ дахэ хъуауэ, «РусГидро» ПАО-м илъэс къэс «Рожденные энергией» федеральнэ псапащIэ Iуэху ирегъэкIуэкI. Абы хэту иджыблагъэ Республикэ сабий клиникэ сымаджэщым «РусГидро» IуэхущIапIэм и Къэбэрдей-Балъкъэр къудамэм къыбгъэдэкIыу сом 1 мелуанрэ мин 200-рэ и уасэ артроскопие Iэмэпсымэхэр къыхуащэхуащ.
Сабий сымаджэщым дежкIэ мыхьэнэшхуэ зиIэ ты-гъэ лъапIэр яритыжащ IуэхущIапIэм и унафэщIым и къалэнхэр зыгъэзащIэ Мисиров Мурадин. Абы жиIащ «РусГидро»-м илъэс къэс сабийхэм яхуэгъэза псапащIэ Iуэхухэм мылъкушхуэ зэрыхилъхьэр.
— Республикэ сабий клиникэ сымаджэщыр цIыкIухэм фIагъ лъагэ зиIэ медицинэ дэIэпыкъуныгъэ зэрырагъэгъуэтыфын иджырей IэмэпсымэхэмкIэ къызэгъэпэщащ. Шэч хэмылъу, абы и фIыгъэ хэлъщ «РусГидро» IуэхущIапIэми. Дэ фIыщIэ яхудощI илъэс ещанэ хъуауэ щIэгъэкъуэн къытхуэхъу энергетикхэм. 2013 гъэм а IуэхущIапIэр сабий сымаджэщым дэIэпыкъуэгъу къыхуэхъуащ электрогенератор (сом мин 500 зи уасэр) къищэхунымкIэ, 2014 гъэм тыгъэ къыхуищIащ бронхоскоп Iэмэпсымэр (сом мин 600), — жиIащ КъБР-м узыншагъэр хъумэнымкIэ и министрым и къуэдзэ Къэшэж Анисэт.
Сымаджэщым и дохутыр нэхъыщхьэ Гущал Людмилэ къыхигъэщащ «РусГидро»-м и фIыгъэкIэ къупщхьэ зэрытыпIэхэр операцэ ящIыну Iэмал яIэ зэрыхъуар. Зыхуеину Iэмэпсымэхэр зэрамыIэм къыхэкIыу апхуэдэ операцэхэр ирагъэщIын папщIэ федеральнэ клиникэхэм нэхъапэм ягъакIуэу щытамэ, иджы Республикэ сабий клиникэ сымаджэщым и дохутырхэр езыхэр цIыкIухэм дэIэпыкъуэгъу яхуэхъуфынущ.
ЩхьэщэмыщI Изэ.
